*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 27ης Ιουνίου 1988

για την έγκριση ενός δευτέρου προγράμματος για τον τομέα του γάλακτος και των γαλακτοκομικών προϊόντων στο κρατίδιο της Βόρειας Ρηνανίας-Βεστφαλίας σύμφωνα με τον κανονισμό (ΕΟΚ) αριθ. 355/77 του Συμβουλίου

(Το κείμενο στη γερμανική γλώσσα είναι το μόνο αυθεντικό)

(88/441/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 560/87 (2), και ιδίως το άρθρο 5,

Εκτιμώντας:

ότι στις 5 Αυγούστου 1987 η κυβέρνηση της Ομοσπονδιακής Δημοκρατίας της Γερμανίας υπέβαλε ένα δεύτερο πρόγραμμα, το οποίο ακολουθεί το πρόγραμμα για τον τομέα του γάλακτος και των γαλακτοκομικών προϊόντων στο κρατίδιο της Βόρειας Ρηνανίας-Βεστφαλίας που εγκρίθηκε με την απόφαση 80/1337/ΕΟΚ (3), και ότι στη συνέχεια κοινοποίησε συμπληρωματικά στοιχεία στις 10 Φεβρουαρίου και 16 Μαρτίου 1988·

ότι το δεύτερο αυτό πρόγραμμα αποσκοπεί στην ορθολογικοποίηση για τον εκσυγχρονισμό του τομέα του γάλακτος και των γαλακτοκομικών προϊόντων προκειμένου να σταθεροποιηθεί η ανταγωνιστικότητα και να βελτιωθεί η αξία των προϊόντων του τομέα αυτού· ότι, κατά συνέπεια, πρόκειται για πρόγραμμα υπό την έννοια του άρθρου 2 του κανονισμού (ΕΟΚ) αριθ. 355/77·

ότι, δεδομένης της κατάστασης που επικρατεί στην αγορά γάλακτος και γαλακτοκομικών προϊόντων, η έγκριση του προγράμματος δεν μπορεί να περιλαμβάνει επενδυτικά σχέδια:

- που προβλέπουν αύξηση του δυναμικού μεταποίησης γάλακτος, εφόσον τα σχέδια αυτά δεν παρέχουν ταυτόχρονα αποδείξεις για την παύση της λειτουργίας ίσου παραγωγικού δυναμικού,

- που αφορούν την παραγωγή βουτύρου, ορού γάλακτος σε σκόνη, γάλακτος σε σκόνη, βουτυρελαίου, λακτόζης, καζεΐνης και καζεϊνικών αλάτων και τη συγκέντρωση του γάλακτος εφόσον έχει σχέση με προαναφερθέντα προϊόντα,

- που αφορούν την παραγωγή άλλων προϊόντων τα οποία επιφέρουν δαπάνες του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, που δεν συμβιβάζονται με την κατάσταση που επικρατεί στην αγορά·

ότι η έγκριση του δεύτερου αυτού προγράμματος δεν μπορεί να αφορά επενδύσεις στον τομέα της συγκέντρωσης του γάλακτος·

ότι η έγκριση του δεύτερου αυτού σχεδίου δεν μπορεί να περιλαμβάνει επενδυτικά σχέδια για την παραγωγή προϊόντων όπως ορισμένα είδη τυριών, για τα οποία υπάρχει ήδη πλεονασματικό παραγωγικό δυναμικό στην Ευρωπαϊκή Κοινότητα·

ότι η έγκριση του δεύτερου αυτού σχεδίου δεν μπορεί να αφορά προϊόντα, τα οποία δεν περιλαμβάνονται στο παράρτημα ΙΙ της συνθήκης ή δαπάνες για την ανάπτυξη προϊόντων και δαπάνες έρευνας·

ότι το δεύτερο αυτό πρόγραμμα περιλαμβάνει επαρκή στοιχεία σύμφωνα με το άρθρο 3 του κανονισμού (ΕΟΚ) αριθ. 355/77, βάσει των οποίων μπορούν να επιτευχθούν στον τομέα του γάλακτος και των γαλακτοκομικών προϊόντων, στο κρατίδιο της Βόρειας Ρηνανίας-Βεστφαλίας, οι στόχοι που αναφέρονται στο άρθρο 1 του εν λόγω κανονισμού· ότι η προθεσμία για την εφαρμογή του δεύτερου προγράμματος δεν υπερβαίνει το χρονικό διάστημα που αναφέρεται στο άρθρο 3 παράγραφος 1 στοιχείο ζ) του κανονισμού·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Εγκρίνεται το δεύτερο πρόγραμμα για τον τομέα του γάλακτος και των γαλακτοκομικών προϊόντων στο κρατίδιο της Βόρειας Ρηνανίας-Βεστφαλίας που υπέβαλε η κυβέρνηση της Ομοσπονδιακής Δημοκρατίας της Γερμανίας στις 5 Αυγούστου 1988 και συμπλήρωσε, σύμφωνα με τον κανονισμό (ΕΟΚ) αριθ. 355/77 στις 10 Φεβρουαρίου και 16 Μαρτίου 1988.

2. Η έγκριση δεν περιλαμβάνει σχέδια επενδύσεων:

- που αποσκοπούν στην αύξηση του παραγωγικού δυναμικού μεταποίησης γάλακτος εφόσον τα σχέδια αυτά δεν παρέχουν αποδείξεις για την παύση της λειτουργίας ίσου παραγωγικού δυναμικού,

- που αφορούν το βούτυρο, τον ορό γάλακτος σε σκόνη, το γάλα σε σκόνη, το βουτυρέλαιο, τη λακτόζη, την καζεΐνη και τα καζεϊνικά άλατα,

- που αφορούν άλλα προϊόντα τα οποία επιφέρουν δαπάνες του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) τμήμα Εγγυήσεων, που δεν συμβιβάζονται με την κατάσταση που επικρατεί στην αγορά,

- για την παραγωγή προϊόντων όπως ορισμένα είδη τυριών, για τα οποία υπάρχει ήδη πλεονασματικό παραγωγικό στην Ευρωπαϊκή Κοινότητα,

- στον τομέα της συλλογής του γάλακτος.

Η έγκριση δεν αφορά προϊόντα, τα οποία δεν περιλαμβάνονται στο παράρτημα ΙΙ της συνθήκης ούτε δαπάνες για την ανάπτυξη προϊόντων και δαπάνες έρευνας.

Άρθρο 2

Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

Βρυξέλλες, 27 Ιουνίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 51 της 23. 2. 1977, σ. 1.

(2) ΕΕ αριθ. L 57 της 27. 2. 1987, σ. 6.

(3) ΕΕ αριθ. L 384 της 31. 12. 1980, σ. 3.